Þingræður haldnar á Alþingi Íslendinga



Herra forseti. Í yfirlýsingu þeirri, sem hæstv. forsrh. gaf á Alþingi hinn 20. nóv., segir svo: „Að undanförnu hafa sérfræðingar unnið að ýtarlegri rannsókn á efnahagsmálum þjóðarinnar. Skjótlega eftir að þeirri rannsókn er lokið, mun ríkisstj. leggja fyrir Alþ. till. um lögfestingu þeirra úrræða, er hún telur þörf á.“ Það er ljóst, að þessar athuganir taka nokkurn tíma, en fjárlög eru að sjálfsögðu svo nátengd þessum efnahagsráðstöfunum, að þar verður ekki sundur skilið. Það er því sýnt, að útilokað er að afgreiða fjárlög fyrir áramót, og verður því að fara þá leið, sem alloft hefur veríð farin áður, að fá heimild til bráðabirgðafjárgreiðslna úr ríkissjóði á árinu 1960. Þess vegna er frv. þetta fram borið, og er efni þess það, að til febrúarloka 1960 sé ríkisstj. heimilt að greiða úr ríkissjóði til bráðabirgða í samræmi við ákvæði fjárlaga 1959 öll venjuleg rekstrargjöld ríkisins og önnur gjöld, er talizt geta til venjulegra fastra greiðslna þess, þótt ákveðin séu og heimiluð til eins árs í senn. Þetta frv. er að efni og orðalagi samhljóða þeim frumvörpum, sem áður hafa verið borin fram og samþykkt, þegar líkt hefur staðið á. Ég legg til, að frv. verði vísað til 2. umr. og fjhn.

forseti (SÓÓ): Mér hefur verið tilkynnt, að þegar kosið var í þingnefndir í þessari hv. d. á síðasta fundi, hafi nafn Friðjóns Skarphéðinssonar af vangá verið sett á A-lista, er kosið var í samgmn., en það átti að vera nafn Jóns Þorsteinssonar. Ég hef verið beðinn um að tilkynna þetta, og ef deildin hefur ekki neitt við það að athuga, að þessi breyt. verði á, þá vil ég leyfa mér að líta á það sem samþykki hennar, að Jón Þorsteinsson taki sæti í samgmn. í stað Friðjóns Skarphéðinssonar. Það virðist enginn hafa - 



Herra forseti. Þetta frv. er shlj. lögum nr. 70 frá 1958 um sama efni. Þessar heimildir hafa verið framlengdar óbreyttar undanfarin ár, en skv. þeim má innheimta með tilteknum viðaukum og álagi, eins og greinir nánar í 1. gr., vitagjald, stimpilgjald, lestagjald, skoðanagjöld af skipum og gjald af innlendum tollvörutegundum. Ég legg til, að frv. verði vísað til 2. umr. og fjhn.



Herra forseti. Þetta frv. felur í sér framlengingu á gildi III. kafla l. frá 1948 um dýrtíðarráðstafanir vegna atvinnuveganna og er þess efnis, að framlengd verði fyrir næsta ár þau ákvæði, sem gilt hafa undanfarið um söluskatt. Þetta frv. er alveg samhljóða l. um þetta efni, sem samþ. voru á Alþ. fyrir síðustu áramót og fólu í sér framlengingu skattsins fyrir yfirstandandi ár. Ég legg til, að frv. verði vísað til 2. umr. og fjhn.



Herra forseti. Í frv. þessu felst framlenging fyrir næsta ár á ýmsum breyt. við tollskrárlögin frá 1954, sem undanfarið hafa verið framlengdar frá ári til árs. Í 1. gr. eru ákvæði um álag á vörumagnstoll og verðtoll, sem hafa haldizt óbreytt síðan á árinu 1956, þá var álagið hækkað nokkuð frá því, sem verið hafði áður. Í 2. gr. eru taldar vörur, sem eru undanþegnar þessu álagi, en það eru ýmsar nauðsynjavörur og einkasöluvörur. Í 3. gr. er loks heimilað að fella algerlega niður ekki aðeins álagið, heldur aðflutningsgjöld af tilteknum vörum, svo sem kornvörum, kaffi, sykri o.fl. Frv. felur sem sé í sér framlengingu á sömu ákvæðum og gilt hafa undanfarin ár og verið framlengd frá ári til árs. Ég legg til, að frv. verði vísað til 2. umr. og fjhn.



Herra forseti. Í frv. því, sem hér liggur fyrir, er gert ráð fyrir, að framlengd verði óbreytt fyrir árið 1960 ákvæði um innflutningsgjald af benzíni, álag á bifreiðaskatt og innflutningsgjald af hjólbörðum og gúmmíslöngum. Að grunni eru þessi gjöld ákveðin með lögum frá 1949, en 1956 voru þau hækkuð nokkuð, og hafa gjöldin haldizt óbreytt síðan og verið framlengd frá ári til árs. Með þessu frv. er farið fram á framlengingu þeirra til næsta árs. -- Ég legg til, að frv. verði vísað til 2. umr. og fjhn.